L’Udin nol rive a vinci in cjase nancje cuintri dal Cagliari, che – cundut dal rispiet che al merete in gjenerâl e ancjemò di plui intune logjiche internazionalitarie – in chest moment nol è par sigûr un grant scuadron.
Se no fossin stâts un fal di man te aree di rigôr di Heurteaux e duncje il rigôr di Avelar ae fin de partide, cumò o fasaressin fieste pe colade di un tabù – chel de vitorie in cjase – che al è in pîts di sù par jù trê mês. Invezit la musiche e reste chê: l’Udin al stente e se di une bande si pues pardabon fevelâ di doi ponts pierdûts, di chê altre al è di jessi contents di no vê pierdût ancje chel unic che al è stât puartât a cjase. Cun di plui la infermerie, za avonde plene prime de partide di domenie (cun assencis di pês, a tacâ di Widmer e Pinzi), si jemple ancjemò di plui, cul infortuni di Domizzi, e dongje dai impegns di campionât la scuadre di Stramaccioni e varà di zuiâ ancje i otâfs di finâl di Cope Italie, joibe che al ven cuintri dal Napoli.
Cussì, ae fin chel cul Cagliari al è un risultât just, che al da cont di cemût che e je lade la partide, cuntun prin timp flaput, là che l’Udin al sburte soredut su la corsie di drete, ma si fâs viodi masse pôc des bandis de puarte aversarie, e il Cagliari al fâs sù par jù compagn, e un secont timp plui vivarôs, almancul in tiermins relatîfs.
Te prime frazion a son dome trê flamadis: un diagonâl di Donsah (al 22′), un tîr di Di Natale sîs minûts plui indenant e il gol di Joao Pedro prime dal interval, cuant che Domizzi al scuen bandonâ la partide.
Tal secont timp l’Udin al è plui dinamic. Allan – il miôr dai blancs e neris – al sburte su la corsie centrâl e propit une sô percussion lu parte a lâ in gol dopo dîs minûts. Daurman e rive ancje la seconde segnadure, che e cambie ad in plen i ecuilibris de partide: cross di Di Natale par Thereau e acrobazie vincente dal francês. L’Udin al somee vê il control plen de partide e al masane cualchi azion biele e buine. Thereau nol rive a concretizâ une buine ocasion intant che su chel altri front la difese de scuadre di balon furlane e à cualchi fastidi, tra un tîr di Avelar e un mieç pastroç di Hallberg.
L’Udin al guvierne il risultât, ma i mancje alc sei denant che daûr, intan che il Cagliari al prove fint intal ultin a dreçâ la partide e cussì al rive a jonzi il doi a doi juste ae fin cul rigôr di Avelar.
fur_Latn fur_Latn fur_Latn fur_Latn fur_Latn fur_Latn